KIRJALLINEN KYSYMYS E-1908/97 komissiolle esittäjä(t): Amedeo Amadeo (NI) (4. kesäkuuta 1997)

Aihe: Geneettisesti muunnetut organismit

Euroopan unionia pyydetään luomaan yhdenmukainen, avoin ja luotettava menettely geneettisesti muunnetuille organismeille, jotta oltaisiin edelläkävijöitä kehityksessä, josta unioni ei voi olla syrjässä poliittisesti, taloudellisesti eikä kaupallisesti. Erityisesti olisi säädeltävä geneettisesti muunnettujen organismien tuottamista, jalostamista ja tuontia ottamalla huomioon seuraavat periaatteet:

1. Euroopan unionin harjoittaman politiikan vahvistaminen tutkimuksen ja kehittämisen, lupien myöntämisen ja geneettisesti muunnettujen organismien levittämisen jälkeisen valvonnan osalta;

2. Kaikkien alan toimijoiden, viljelijöistä kuluttajiin, sovittelu-, avoimuus- ja tiedottamismenettely asianmukaisen ja helposti valvottavan merkkijärjestelmän avulla, jonka ansiosta toimijat voisivat tehdä päätöksensä täysin asiantuntevasti; näin ollen tarvitaan yhdenmukaista luvanmyöntämis-, merkki- ja valvontajärjestelmää sekä yhteisön alkuperää olevien tuotteiden että tuontituotteiden osalta, jotta voitaisiin ratkaista mahdollisesti syntyvät ongelmat;

3. Riippumattoman Euroopan tasoisen tiedejärjestön perustaminen, jonka tehtävänä olisi taata kuluttajien turva ja luottamus, soveltaa avointa ja luotettavaa mahdollisten riskien arviointimenettelyä, myöntää lupa geneettisesti muunnettujen tuotteiden pääsemisestä yhtenäismarkkinoille ja suorittaa sen jälkeistä valvontaa sekä osallistua kansainvälisen kehyksen luomiseen;

4. Ennen luvan antamista markkinoille pääsemiseen perusteellinen tieteellinen arvio, joka perustuu riittävän pitkien koejaksojen tuloksiin, ja luvan antamisen ehdottomana edellytyksenä on oltava jatkuva valvonta geneettisesti muunnettujen tuotteiden levittämisen jälkeen, mikä antaa suurimman mahdollisen takuun ihmisten terveydelle ja ympäristönsuojelulle.

Komission puheenjohtajan Jacques Santerin komission puolesta antama vastaus (7. lokakuuta 1997)

Komissio pitää geneettisten muuntamistekniikoiden mahdollisuuksia hyvin merkittävinä ja on yhtä mieltä siitä, että tällaisten uusien tekniikoiden kehitystä olisi tarkasteltava soveltuvissa kansainvälisissä yhteyksissä. Geneettisten muuntamistekniikoiden nopeaa kehitystä seurataan sääntelyssä tiiviisti, jotta voidaan varmistaa hyväksyntä- ja markkinointimenettelyjen ajanmukaisuus ja yhtenäisyys sekä kuluttajien ja ympäristön suojelemiseksi tarkoitettujen turvallisuusnormien mahdollisimman korkea taso varotoimien kehittämistä silmällä pitäen.

1. Geneettisesti muunnettujen organismien käytön turvallisuuteen liittyvää tutkimusta ja teknistä kehittämistä on tuettu yhteisön TTK-puiteohjelmissa. Erityistä huomiota on kiinnitetty bioturvallisuuteen ja standardointia edeltävään tutkimukseen bioteknologiaan liittyvän yhteisön sääntelyn tukemiseksi. Vuodesta 1986 lähtien on myönnetty noin 25 miljoonaa ecua 175:lle näitä kysymyksiä tutkivalle laboratoriolle. Komissio on ehdottanut aiheeseen liittyvän tutkimuksen lisäämistä viidennessä puiteohjelmassaan ((KOM(97) 142 )).

2. Geneettisesti muunnettujen organismien markkinoille saattamista varten laadituissa yhteisön hyväksymismenettelyissä (erityisesti direktiivi 90/220/ETY ((EYVL L 117, 8.5.1990. )) ja uuselintarvikkeista annettu asetus (EY) 258/97 ((EYVL L 43, 12.4.1997. )) edellytetään yksityiskohtaista, tieteellistä riskienarviointia, ja uudet geneettisesti muunnetut organismit hyväksytään vain jos ne ovat käytettävissä olevan tieteellisen aineiston perusteella ihmisille ja ympäristölle vaarattomia. Arvioinnin tieteellistä pohjaa uudistetaan jatkuvasti tieteellisen ja teknologisen kehityksen myötä. Komissio on ehdottomasti samaa mieltä siitä, että markkinoille saattamisen jälkeen tapahtuva valvonta voi joissakin tapauksissa edistää varotoimien laatimista. Niinpä kun komissio joulukuussa 1996 ehdotti hyväksyttäväksi geneettisesti muunnetun maissin (Zea Mays L.) tarkoituksellisen levittämisen ja markkinoinnin, se päätti samalla hyönteisten mahdollisen Bt-toksiiniresistenssin kehittymistä koskevasta valvontahankkeesta.

3. Komissio käynnisti aiemmin tänä vuonna uuden lähestymistavan kuluttajien terveyden ja elintarvikkeiden turvallisuuden alalla ((KOM(97) 183 lop. )) vahvistaakseen yhteisön aloitteiden tieteellistä perustaa. Tarkoituksena on varmistaa asianomaisten neuvoa-antavien tieteellisten komiteoiden pätevyys, niiden riippumattomuus sosioekonomisista ja poliittisista tahoista sekä niiden työskentelymenetelmien ja neuvojen avoimuus.

4. Toukokuussa 1997 voimaan tulleessa uuselintarvikeasetuksessa säädetään uuselintarvikkeiden ja niiden geneettisesti muunnetuista organismeista valmistettujen ainesosien pakkausmerkinnöistä. Lisäksi komissio esitteli hiljattain pakkausmerkintävaatimukset sellaisille geneettisesti muunnetuille organismeille, joista tehdään markkinoille saattamista koskeva ilmoitus direktiivin 90/220/ETY mukaisesti. Komissio tarkastelee pakkausmerkintävaatimuksia myös eräillä maatalouden sektoreilla, kuten eläinrehujen ja siementen alalla. Lisäksi komissio on päättänyt laatia tiukkoihin tieteellisiin vaatimuksiin perustuvat yleiset merkintäsäännöt, joihin sisältyy velvollisuus ilmoittaa pakkausmerkinnöissä siitä, että tuote sisältää geneettisesti muunnettuja organismeja. Näitä sääntöjä sovelletaan sekä jo voimassa olevan että tarvittaessa laadittavan uuden lainsäädännön pohjalta.